奉賦德修西充大夫成都新園詠歸堂二首  其一
作者：葉適
朝代：宋

paragraphs: 浣花炫春澨，濯錦絢晴浦。
成都信繁會，此水工媚嫵。
豈無濠上亭，蹙步難仰俯。
誓言違市朝，卜宅近幽阻。
沃沃葵莧畦，焰焰棠杏塢。
朝曦濕淺瀨，暮色生遠渚。
循涯詠未厭，引流絡其圃。
蘋荇依籬樊，鳧鴈宿庭戶。
長松百里外，物象爭渺莽。
時平乏隠淪，簑笠自歌舞。
岷江志東向，激射走吳楚。
胡爲滯淫之，習坎聖所許。